Lai gan ir diezgan grūti atrast garšaugu, kas neuzlabotu garastāvokli, gurķumētra ir viena no tām, par kurām teikts visvairāk slavinošu vārdu. Gurķumētra pamodina iesnaudušos dzīvesprieku, aizgaiņā skumjas, mierina salauztu sirdi, īsi sakot – padara dzīvi līksmu, gaišu un rosīgu.
Gurķumētru ieaudzēt no sēklām nav itin nekādu problēmu, tā augs pat uz palodzes vismazākajā puķopodā, ja vien tiks pienācīgi aplaistīta.
Kā izmantot gurķumētru virtuvē?
* Gurķumētra visideālāk sader ar gurķu ēdieniem, it sevišķi salātiem, jo vēl vairāk izceļ gurķu garšu un aromātu.
* Gurķumētra ir garšaugs, var teikt, pat garšviela, kas vairāk piemērota piena produktu, nevis eļļas mērcēm. Tā labi garšo kopā ar jogurtu, krējumu, biezpienu, svaigo sieru. Atšķirībā no citiem garšaugiem šo ieteicams sakapāt pēc iespējas smalkāk, jo tad garšas vislabāk savilksies.
Gan lapiņas, gan ziedi ir iecienīta piedeva atspirdzinošiem dzērieniem – limonādēm un bolēm, turklāt ziedi iekrāso dzērienu vai nu gaiši zilu vai rozā.
* Gan lapiņas, gan ziedi ir iecienīta piedeva atspirdzinošiem dzērieniem – limonādēm un bolēm, turklāt ziedi iekrāso dzērienu vai nu gaiši zilu vai rozā. Jo vairāk ziediņu un jo ilgāk tos atstās šķidrumā, jo intensīvāka būs nokrāsa.
Ņem vērā, darbojoties ar gurķumētru!
* Gurķumētra ir garšaugs, kas praktiski izmantojams svaigā veidā, jo sasaldēts (izņemot ziediņus) lielā mērā zaudē garšu un smaržu, bet kaltēšanai vispār nav piemērots.
* Jo lielākas lapas, jo vairāk jūtamas asās adatiņas, kas klāj lapu virsu, taču, ja gurķumētru ļoti smalki sakapā, asums it kā pazūd, bet garša kļūst spēcīgāka.
Gurķumētras ziedi ir iecienīts ēdienu dekorēšanas materiāls, taču jāuzmanās, lai tie nepieskartos apģērbam, jo mēdz atstāt grūti izmazgājamus traipus.
* Gurķumētras ziedi ir iecienīts ēdienu dekorēšanas materiāls, taču jāuzmanās, lai tie nepieskartos apģērbam, jo mēdz atstāt grūti izmazgājamus traipus.
Izmanto gurķumētru garastāvokļa uzlabošanai!
Gurķumētras novilkums vīnā ir labs līdzeklis nomākta noskaņojuma kliedēšanai. Vienu daļu svaigas gurķumētras (gan lapu, gan ziedu) aplej ar desmit daļām sausā baltvīna, ļauj 5 dienas ievilkties, tad izkās un baudi pa 50–100 gramiem dienā.
Žurnāls "100 Labi Padomi" / Foto: Shutterstock